b'\n_START_ARTICLE_\nVrbnik, Primorsko-goranska \xc5\xbeupanija\n_START_SECTION_\nZgodovina\n_START_PARAGRAPH_\nVrbnik se je razvil na mestu prazgodovinskega naselja. V starih listinah se dana\xc5\xa1nje naselje prvi\xc4\x8d omenja leta 1100. V zalivu Sveti Marak so odkrili anti\xc4\x8dne grobove. V srednjem veku bil Vrbnik frankopanska utrdba, ki je leta 1388 dobil svoj statut, pisan v glagolici. Iz tistih \xc4\x8dasov so ohranjeni neznatni ostanki srednjeve\xc5\xa1kega obrambnega zidu _NEWLINE_z obrambnimi stolpi. Na vrbni\xc4\x8dkem polju so ostanki ru\xc5\xa1evin utrdbe Gradac._NEWLINE_\xc5\xbdupnijska cerkev je bila postavljena na prehodu iz 15. v 16. stoletje. Kasneje je bila ve\xc4\x8dkrat pregrajena. Renesan\xc4\x8dni zvonik ob cerkvi je bil postavljen 1527. V cerkvi stoji renesan\xc4\x8dni oltar iz 15. stoletja. Na mestnem pokopali\xc5\xa1\xc4\x8du stoji gotska kapelica sv. Ivana iz 15. stoletja. V bli\xc5\xbenjem zalivu sv. Jurija  pa stoji srednjeve\xc5\xa1ka cerkvica z ostanki romanske zidne dekoracije._NEWLINE_Znamenitost kraja je knji\xc5\xbenica bratov \xc2\xbbVitezi\xc4\x87\xc2\xab, v kateri hranijo ve\xc4\x8d kot 15 000 enot. V njenem fondu so tudi rokopisi v glagolici in iluminiran \xc2\xbbvrbni\xc4\x8dki misal\xc2\xab\xc2\xa0iz 15. stoletja in ve\xc4\x8d inkunabul. Knji\xc5\xbenica hrani tudi slikovno podobo iz treh delov (triptih)_NEWLINE_\xc2\xbbBogorodica sa svecima\xc2\xab, ki je nastala v 16. stoletju.\n_START_SECTION_\nGospodarstvo\n_START_PARAGRAPH_\nPoleg turizma, v kraju je hotel Argentum, se prebivalci ukvarja jo \xc5\xa1e s poljedelstvom. Zaledje Vrbnika je Vrbni\xc4\x8dko polje, zasejano z vinogradi. Tu prideljujejo sortno vino \xc2\xbbVrbni\xc4\x8dka \xc5\xbelahtina\xc2\xab.\n_START_SECTION_\nGeografija\n_START_PARAGRAPH_\nVrbnik je slikovito naselje, ki le\xc5\xbei na vzhodni strani otoka. Stari del naselja je na vrhu 50 mnm visoke prepadne stene nad morjem, novej\xc5\xa1i del pa se razprostira ob strmi ulici proti manj\xc5\xa1emu pristani\xc5\xa1\xc4\x8du , ki le\xc5\xbei v zalivu._NEWLINE_Pristani\xc5\xa1\xc4\x8de je zavarovano pred vsemi vetrovi, razen burjo. Plovila je mogo\xc4\x8de privezovati na notranji strani valobrana, na koncu katerega stoji svetilnik, ali pa na glavnem pomolu. Ob burji je siser privez manj zanesljiv, vplutje in izplutje pa v\xc4\x8dasih nevarno._NEWLINE_Iz pomorske karte je razvidno, da svetilnik oddaja svetlobni signal: R Bl 2s. Nazivni domet svetilnika je 3 milje.'